Qantasi lend 32

Qantasi lend 32 oli regulaarlend Londoni ja Sydney vahel Singapuri kaudu Airbus 380-ga (VH-OQA). Õnnetus juhtus 4. novembril 2010 kell 01.56 (UTC). Pardal oli 5 lennumeeskonnaliiget, 24 pardateenindajat ja 440 reisijat. Neli minutit pärast õhkutõusu plahvatas lennuki teine mootor ning plahvatus tekitas kahjustusi lennuki kerele ja rikkeid tehnilises süsteemis. Meeskond tegi hädamaandumise Changi lennujaamas, keegi viga ei saanud.

 Sündmus 
4. novembril 2010 kell 01.56 (UTC) jätkas Londoni Heathrow' lennujaamast saabunud Qantasi lend 32 lendu Changai lennujaamast Sydneysse. Neli minutit pärast tavapärast õhkutõusu, kui lennuk oli tõusnud 2,1 km kõrgusele, kuulsid pardalolijad kahte valju plahvatust ning meeskond sai hoiatuse ECAM-ile, mis teatas, et teine mootor on üle kuumenenud.

Meeskond asus olukorda kohe lahendama ja jälgis vastavat juhendi. Meeskond üritas lahendada probleemi mootoriga ja edastas lennujuhtidele PAN-i sõnumi. Pärast seda ilmnesid mitu muud probleemi lennuki süsteemidega, kuna plahvatanud mootori osad olid kahjustanud lennuki kere, tiibu, elektroonikat, hüdraulikat ja kütusepaake. Lennuki kütusepaagid lekkisid.

Lennuk alustas ringide lendamist mere kohal, sest piloodid üritasid välja selgitada, mis lennukiga juhtus ja kuidas edasi toimida. Lennuki rattad puudutasid maad kell 03.46. Lennuk peatus 150 m enne lennuraja lõppu, kuna lennuk oli 50 tonni raskem lennuki lubatud maandumismassist. Lennuraja lõpus võtsid lennuki vastu lennujaama päästemeeskonnad. Lennukimeeskond märkas pärast maandumist, et pidurite temperatuur oli tõusnud üle 900 kraadi ja kuna lennukist lekkis kütust, andsid nad sellest kohe teada päästemeeskonnale. Seejärel lülitati välja kõik mootorid, kuid pilootidel ei õnnestunud esimest mootorit välja lülitada. 35 minutit pärast lennuki maandumist hakati reisijaid evakueerima. Evakueerimisel kasutati ühte ust ja trappi, et reisijatel oleks ohutum. 

Esimene mootor õnnestus välja lülitada alles kolm tundi pärast maandumist, kui seda oli pritsitud tuletõrjevahuga. Muudest abinõudest polnud kasu. Keegi õnnetuses kannatada ei saanud.

 Meeskond 

Lennuki meeskonnas oli 5 lennumeeskonnaliiget. Kaks lennumeeskonnaliiget olid tavapärased lendu sooritavad lendurid, üks oli asenduslendur ning kaks lendurit olid Quantase lennuinstruktorid, kellest üks koolitas teist instruktoriks. Meeskond oli kogenud ja teinud rohkelt lennutunde. Samuti oli kõigil ATPL-i lennuluba (liinipiloodi luba). Kaptenil oli lennustaaži kokku 15 140 lennutundi, millest 570 oli lennatud A380-ga; tal oli lennukogemusi ka muude lennukimudelitega, sealhulgas B747-ga ja A330-ga.

 Lennuk 
Qantasi lendu 32 lennati Airbus A380-842-ga (VH-OQA). Lennuk mahutas kahele korrusele 450 reisijat ja 259 471 tonni kütust. Lennukil oli enne õnnetust läbitud 8533 lennutundi ning 1843 leg'i. Lennuk oli toodetud 2008. aastal Prantsusmaal ja lennuk kasutas nelja Roll-Royce Trent 972-8 mootorit. Lennukit remonditi 139 miljoni eest ja lennuk naasis lennukiparki 24. aprillil 2012.

 Uurimine 
Australian Transport Safety Bureau (ATSB) tuvastas, et mitu mootoris rõhu all olnud õlitoru ei vastanud nõuetele, kuna need olid toodetud ettenähtust õhemana. Neid õlitorusid kasutati ka Trent 900 mootoris. Õhukesed seinad vähendasid oluliselt torude eluiga ja seetõttu tekkisid sinna sisse praod. Need põhjustasid lennul õlilekke, millest sai alguse mootori plahvatamise tekitanud põleng.

 Viited 

Kategooria:2010
Kategooria:Lennuõnnetused